text: У складзе большасьці нырачных камянёў прысутнічае кальцый. Таму лекары заўсёды раілі хворым абмежаваць яго спажываньне. Гэта была сур’ёзная памылка.
  Пра новы погляд мэдыцыны на працэс утварэньня камянёў у нырках у газэце The New York Times піша доктар мэдыцыны Рычар Класкаў.
  Больш за 90 адсоткаў камянёў ўтрымліваюць у сабе кальцый — як правіла, у выглядзе аксаляту кальцыю, фасфату кальцыю або гідраксыяпатыту. Значна радзей камяні ўтвараюцца з мачавой кіслаты або іншых хімічных рэчываў. Розныя віды камянёў могуць адначасова прысутнічаць у адным чалавечым арганізьме.
  Паколькі большасьць камянёў ўтрымліваюць кальцый, лекары ў мінулыя эпохі раілі пацыентам абмежаваць колькасьць гэтага рэчыва ў рацыёне. Гэта была лягічная рэкамэндацыя, але няправільная.
  У пачатку 1990-х гадоў група лекараў з Гарвардзкага ўнівэрсытэту вывучыла стан здароўя і дыету 45 000 мужчын, якія ніколі ня мелі камянёў у нырках. Навукоўцы прыйшлі да дзіўнай (як на той час) высновы: дыета з высокім утрыманьнем кальцыю, фактычна, памяншае рызыку ўтварэньня камянёў у нырках.
  Лекары на гэтым не спыніліся і працягвалі назіраць сваіх пацыентаў на працягу наступных 14 гадоў. Выявілася, што дыетычны кальцый сапраўды абараняе ад камянёў, але гэты эфэкт найбольш відавочны ў мужчын, маладзейшых за 60 гадоў.
  У 2005 годзе каманда гарвардзкіх мэдыкаў пашырыла свой аналіз на больш чым 240 000 пацыентаў. Было выяўлена, што атлусьценьне і павелічэньне вагі, асабліва ў жанчын, павялічвае рызыку ўтварэньня камянёў.
  Тады лекары зьвярнулі ўвагу на вывучэньне DASH дыеты — сыстэмы харчаваньня з высокім утрыманьнем садавіны, гародніны, арэхаў і бабовых культур, абястлушчаных малочных прадуктаў і суцэльнага збожжа. Асаблівасьцю гэтай дыеты таксама зьяўляецца нізкае ўтрыманьне натрыю, салодкіх напояў, чырвонага і апрацаванага мяса.
  Калі вы ўжо маеце камяні ў нырках або ня хочаце іх займець, то варта прытрымлівацца наступных харчовых рэкамэндацый:
  Памятайце, што вадкасьць — гэта ня толькі вада. Ад камянёў у нырках бароняць таксама вада, кава, чай, віно, алькагольныя напоі і апэльсінавы сок. А вось газаваныя салодкія напоі наадварот павялічваюць рызыку ўтварэньня камянёў.